

Tárgy: **Tájékoztató a bölcsődei**

**ellátás szervezésének szükségességéről**

**E L Ő T E R J E S Z T É S**

**Csemő Község Képviselőtestületének**

**2017. március 21-én tartandó ülésére**

Tisztelt Képviselő-testület!

Az Országgyűlés a 2015. december 15-ei ülésén fogadta el az egyes szociális, gyermekvédelmi, családtámogatási tárgyú és egyéb kapcsolódó törvények módosításáról szóló 2015. évi CCXXIII. törvényt, mely – egyebek között – módosította a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.).

A módosítás következtében 2017. január 1. napjától egységes szabályozás lép életbe a gyermekek napközbeni ellátására vonatkozóan. 2017. január 1-én lép hatályba a Gyvt. 94. § (3a) bekezdése, mely szerint, ha a bölcsődei ellátásra az adott településen legalább öt gyermek tekintetében igény jelentkezik, vagy a település - jogszabályban meghatározottak szerint megállapított - 3 év alatti lakosainak száma meghaladja a 40 főt, a települési önkormányzat köteles gondoskodni a gyermekek bölcsődei ellátásáról a 42. § (2) bekezdése szerinti bölcsődei ellátást nyújtó intézmények, szolgáltatások bármelyik formájának biztosításával, önállóan, társulásban vagy ellátási szerződés útján.

A Kormány célja, hogy a 2018-ig a jelenleginél tizenhétezerrel több férőhely legyen a három évnél fiatalabb gyermekek számára a nappali ellátásukat biztosító intézményekben. A hatályos rendelkezés alapján csak a tízezernél több lakossal rendelkező városoknak kell bölcsődét üzemeltetniük, a jövőben mindenhol kell majd ilyen intézményt fenntartani, ahol legalább öt gyermek után igénylik.

A Gyvt. a bölcsődei ellátás területén három ellátási formát vezet be: az úgynevezett minibölcsődét, a munkahelyi bölcsődét, illetve a családi bölcsődét. A minibölcsőde személyi és tárgyi feltételeiben eltér a klasszikus bölcsődétől, jóval egyszerűbb követelmények vonatkoznak majd rá, mint a hagyományos intézményekre. A minibölcsődékben legfeljebb hét három éven aluli gyermek tartozhat egy csoportba, és a szükséges személyzet létszáma is kevesebb, elegendő lesz csoportonként egy kisgyermeknevelő és egy bölcsődei dajka. A munkahelyi bölcsőde szolgáltatási formát csak munkahelyen vagy a cég által biztosított ingatlanban lehet majd létrehozni, a foglalkoztató fenntartásában. A családi bölcsődék saját otthonban vagy más, e célra kialakított helyiségben, például bérelt ingatlanban működhetnek majd, és legfeljebb öt kisgyermeket láthatnak el.

A jogszabály-módosítás indoka, hogy jelenleg a három éven aluli gyermekeknek mindössze 16 százaléka számára biztosított a napközbeni felügyelet, a települések több mint 80 százaléka (2592 település) semmilyen ellátást nem biztosít a három éven aluli gyermekek számára. Az új szabályozás bevezetésével párhuzamosan a családi napközi jogintézménye 2017. január 1. napjától kivezetésre kerül, mert az iskolákban ma már kötelező a diákok számára a délutáni iskolai foglalkozásokon való részvétel, valamint 3 éves kortól minden gyereknek óvodába kell járnia, így az óvodások és az iskolások nem is tudják igénybe venni a családi napközi szolgáltatásait.

A Gyvt. 175. § (5) bekezdése alapján a települési önkormányzatnak 2018. december 31-éig kell eleget tennie az egyes szociális, gyermekvédelmi, családtámogatási tárgyú és egyéb kapcsolódó törvények módosításáról szóló 2015. évi CCXXIII. törvénnyel megállapított 94. § (3a) bekezdésben foglalt kötelezettségének. Csemőben a helyi népesség-nyilvántartó rendszer szerint az előterjesztés megírásának időpontjában 145 fő 0-3 év alatti gyermek él, azaz a település köteles gondoskodni a bölcsődei ellátásról.

2017. január 1-jétől a gyermekek napközbeni ellátásának formái:

1. bölcsődei ellátás

2. napközbeni gyermekfelügyelet

3. alternatív napközbeni ellátás keretében biztosítható.

A „bölcsődei ellátás” összefoglaló elnevezés, mely külön alcímet kap a fejezeten belül. A klasszikus bölcsőde mellett új ellátási formák jelennek meg:

1. mini bölcsőde (7 fős csoport)

2. családi bölcsőde (5 fős csoport)

3. munkahelyi bölcsőde.

A bölcsődei ellátást a Gyvt. 2017. január 1. napjától a Gyvt. és a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM rendelet (a továbbiakban NM rendelet) az alábbiak szerint szabályozza:

A bölcsődei ellátás keretében - ha e törvény kivételt nem tesz - a három éven aluli gyermekek napközbeni ellátását kell biztosítani.

Bölcsődei ellátást biztosíthat a bölcsőde, a mini bölcsőde, a munkahelyi bölcsőde és a családi bölcsőde. Bölcsődei ellátás keretében sajátos nevelési igényű gyermek) nevelése és gondozása is végezhető. A bölcsődei ellátás keretében az (1) bekezdés szerinti ellátáson túl - szolgáltatásként - speciális tanácsadás, időszakos gyermekfelügyelet, gyermekhotel működtetése vagy más gyermeknevelést segítő szolgáltatás is biztosítható. Ezeket a szolgáltatásokat a gyermek hatodik életévének betöltéséig lehet igénybe venni.

A bölcsődei nevelési év szeptember 1-jétől a következő év augusztus 31-éig tart. Bölcsődei ellátás keretében a gyermek húszhetes korától nevelhető és gondozható

a) az óvodai nevelésre nem érett gyermek esetén a (2) bekezdésben meghatározott időpontig,

b) a sajátos nevelési igényű gyermek esetén a (3) bekezdésben meghatározott időpontig,

c) az a) és b) pont alá nem tartozó gyermek esetén, ha a harmadik életévét

ca) január 1-je és augusztus 31-e között tölti be, az adott év augusztus 31-éig,

cb) szeptember 1-je és december 31-e között tölti be, a következő év augusztus 31-éig, ha a szülő, törvényes képviselő nyilatkozik arról, hogy a gyermek napközbeni ellátását eddig az időpontig bölcsődei ellátás keretében kívánja megoldani.

Amennyiben a gyermek harmadik életévét betöltötte, de testi vagy értelmi fejlettségi szintje alapján még nem érett az óvodai nevelésre, és óvodai jelentkezését az orvos nem javasolja, bölcsődei ellátás keretében gondozható, nevelhető a gyermek negyedik életévének betöltését követő augusztus 31-éig. A bölcsődei ellátásban a sajátos nevelési igényű gyermek annak az évnek az augusztus 31. napjáig vehet részt, amelyben a hatodik életévét betölti.

A bölcsőde szervezetileg működhet

a) önálló bölcsődeként, annak tagintézményeként,

b) bölcsődei igazgatóság, illetve egyesített bölcsőde szervezeti formában, annak tagintézményeként, c) többcélú óvoda-bölcsődeként, vagy

d) többcélú, közös igazgatású intézmény önálló szervezeti és szakmai egységeként.

A bölcsődei felvétel során előnyben kell részesíteni azt a rendszeres gyermekvédelmi kedvezményre jogosult gyermeket, akinek szülője, törvényes képviselője igazolja, hogy munkaviszonyban vagy munkavégzésre irányuló egyéb jogviszonyban áll. A nevelés-gondozás nélküli munkanapon a bölcsődei nevelés és gondozás szünetel, a fenntartónak azonban erre irányuló szülői, törvényes képviselői kérésre gondoskodnia kell a gyermekek felügyeletének megszervezéséről.

Mini bölcsőde

A mini bölcsőde olyan bölcsődei ellátást nyújtó intézmény, amely a gyermekek napközbeni ellátása keretében, a Bölcsődei nevelés-gondozás országos alapprogramja szerint, jogszabályban meghatározott szakirányú végzettséggel rendelkező személy által akár több, a 43. § szerinti bölcsődei intézményhez képest kisebb létszámú csoportban, valamint egyszerűbb személyi, tárgyi és működtetési feltételek mellett nyújt szakszerű gondozást és nevelést. A mini bölcsőde szervezetileg működhet

a) önálló bölcsődeként, annak tagintézményeként,

b) bölcsődei igazgatóság, illetve egyesített bölcsőde szervezeti formában, annak tagintézményeként, c) többcélú óvoda-bölcsődeként, vagy

d) többcélú, közös igazgatású intézmény önálló szervezeti és szakmai egységeként, feltéve, hogy többcélú óvoda-bölcsődeként való működtetésére nincs lehetőség.

Családi napközi

A családi bölcsőde olyan bölcsődei ellátást nyújtó szolgáltatás, amelyet a szolgáltatás nyújtója a saját otthonában vagy más e célra kialakított helyiségben biztosít. Családi bölcsődében szolgáltatást az a nagykorú, cselekvőképességet érintő gondnokság, illetve támogatott döntéshozatal hatálya alatt nem álló, büntetlen előéletű személy biztosíthat, aki a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló miniszteri rendeletben meghatározott feltételek teljesítése alapján alkalmas a gyermek napközbeni ellátására, és a bölcsődei szolgáltatást nyújtó személyek képesítési előírásait meghatározó miniszteri rendeletben előírt tanfolyamon eredményesen részt vett, feltéve, hogy nem áll fenn vele szemben a 15. § (8) bekezdésében meghatározott kizáró ok. A családi bölcsődében gondozott saját gyermek után a központi költségvetésről szóló törvényben biztosított támogatást nem lehet igénybe venni.

Munkahelyi bölcsőde

A munkahelyi bölcsőde olyan bölcsődei ellátást nyújtó szolgáltatás, amelyet a foglalkoztató tart fenn elsősorban a nála keresőtevékenységet folytató személyek gyermekei bölcsődei ellátásának biztosítására.

A mini bölcsődék és a munkahelyi bölcsődék az önkormányzati bölcsődék jelenlegi támogatásával azonos összegben részesülnek, a családi bölcsődék pedig annak arányában, hogy hány három év alatti gyereket látnak el.

A fajlagos összeg pontos mértékét a 2017. évi költségvetés határozza meg. Magyarország 2016. évi központi költségvetéséről szóló 2015. évi C. törvény 2. melléklete szerint „Gyermekek napközbeni ellátása - Bölcsődei ellátás FAJLAGOS ÖSSZEG: 494 100 forint/fő.” A támogatás a Gyvt. alapján szervezett, a települési önkormányzat által fenntartott (napos, hetes) bölcsődébe, valamint a Nkt. szerint létrehozott óvoda-bölcsőde többcélú intézmény esetében a bölcsőde intézményegységbe beíratott és ellátott gyermekek után vehető igénybe.

A Képviselő-testület feladata lesz, hogy az elkövetkezendő időszakban megoldást találjon arra, hogy miként kívánja ellátni a kötelező bölcsődei szolgáltatás biztosítását. Bár a legoptimálisabb megoldás a beérkezett szülői igények alapján dönthető el, az önálló bölcsőde létrehozása nem indokolt. A jelenlegi óvodai rendszer átalakítása megfontolandó, hiszen bizonyára kialakítható lenne bölcsődei csoport, mely azzal az előnnyel is járhatna, hogy a bölcsődei ellátás normatívája jóval magasabb az óvodai ellátás normatívájánál, ugyanakkor a jelenlegi épületben nehezen lenne kialakítható a jogszabályi előírásoknak megfelelő foglalkoztató (gyermekenként legalább 3 négyzetméter). A meglévő igények alapján fel kell mérni, hogy a környéken milyen társulási lehetőségek vannak, illetve milyen feladat ellátási szerződés megkötésére lesz lehetőség.

Az NM rendelet 2017. január 1-én hatályba lépő 34. §-a alapján a települési önkormányzatnak évi igényfelmérési kötelezettsége van:

Ha a települési önkormányzat nem biztosít bölcsődei ellátást, - a Gyvt. 94. § (3a) bekezdésében foglaltak végrehajtása érdekében

* minden év március 1-jéig a helyben szokásos módon felhívást tesz közzé arról, hogy a szülő vagy más törvényes képviselő április 15-éig jelezheti a települési önkormányzat felé a bölcsődei ellátás biztosítása iránti igényét, és
* minden év március 31-éig megvizsgálja, hogy a Központi Statisztikai Hivatal adott év január 1- jei adatai alapján a település 3 év alatti lakosainak száma meghaladja-e a negyven főt.

Tisztelt Képviselő-testület!

Az igényfelmérési kötelezettség teljesítését elindítottuk. A Csemői Hírmondó 2017. évi márciusi számában felhívást jelentettünk meg a legfontosabb információkkal.

A települési weboldalon ([www.csemo.hu/legfrissebb híreink/](http://www.csemo.hu/legfrissebb%20híreink/) közlemények) elérési úton) a rövid tájékoztató, az adatlap és egy rövidebb jogszabályi háttéranyag tájékoztató is elérhető.

**Kérem a Tisztelt Képviselő-testületet az előterjesztés megtárgyalására, és az alábbi határozati javaslat elfogadására!**

**…../2017. (III. 21.) határozat**

**1. Csemő Község Önkormányzatának Képviselő-testülete a bölcsődei szolgáltatás 2017. január 1. napjától kötelező biztosításáról szóló tájékoztatót elfogadja.**

**2. A Képviselő-testület felkéri a polgármestert, hogy a felmerült szülői igényekről tájékoztassa a Képviselő-testületet.**

**Határidő: folyamatos**

**Felelős: polgármester és jegyző**

Csemő, 2017. március 16.

Dr. Lakos Roland

polgármester