

Tárgy:  **Tájékoztató a civil szervezetek 2016. évi önkormányzati támogatásának felhasználásáról**

**E L Ő T E R J E S Z T É S**

**Csemő Község Képviselőtestületének**

**2017. március 21-én tartandó ülésére**

Tisztelt Képviselő-testület!

Csemő Község Önkormányzata évek óta – lehetőségeihez mérten – támogatja a helyi civil szervezetek működését, ösztönözve ezzel a lakossági önszerveződést.

A civil szervezetek bírósági nyilvántartásba vétellel jönnek létre, és az általuk meghatározott célok elérése érdekében szervezik tevékenységüket.

A választási ciklus eleje óta új támogatási rendszert alakítottunk ki és működtettünk. Nagyságrenddel növeltük meg a szervezetek támogatását, összesen több, mint 3 millió forintot fordítottunk dotációra, mely költségvetésben tervezett összegből 2,4 millió forintot tett ki a helyi szervezetek támogatása.

*A Képviselő-testület 2016. április 19-én elbírálta a helyi civil szervezetek kérelmeit és 18/2016. (IV.19.) sz. határozatával az alábbi döntést hozta:*

*a Csemői Faluvédő és Szépítő Egyesület, a Csemői Polgárőrség és a Csemői Gyöngyvirág Nyugdíjas Egyesület részére 500-500.000.-Ft összegű,*

*a Gyermekünkért Alapítvány, a Zöldhalmi Barátok Egyesülete és a Csemői Hagyományőrző Egyesület részére 200-200.000.-Ft összegű,*

*a PaciDoki Alapítvány részére 150.000.-Ft összegű,*

*a Nagycsaládosok Csemői Egyesülete, a Csemői Iskoláért Alapítvány, az Iskolai Diáksportkör részére 100-100.000.-Ft összegű*

*a Zsebibaba Egyesület 50.000.-Ft összegű pénzbeli támogatásban részesült.*

A pályázati adatlap tartalma szerint a támogatott szervezetek a támogatás felhasználásáról kötelesek elszámolni.

A támogatott szervezetek elkészítették és írásban benyújtották az elszámolást, mégpedig olyan formában, ahogyan azt a támogatás odaítélésekor a testület előírta (számlamásolatok csatolásával).

A Csemői Faluvédő és Szépítő Egyesület az Anyák napi virágvásár és Anyám tyúkja főzőfesztivál megrendezéséhez, továbbá a helyi környezetszépítési verseny lebonyolításához és díjazásához kért és kapott pénzügyi segítséget.

A Nyugdíjas Egyesület az énekkarral együtt működésre, kirándulásra és a népdalköri találkozó megrendezésére fordította. Pénzmaradványa 79.055.-Ft, melyet a 2017. évi működés indulásának fedezetéül használ fel.

A Polgárőrség a 2016-os esztendőben is óvatosan bánt a támogatás összegével, néhány tankolás továbbá jó minőségű, LED-es zseblámpák vásárlására költött, összesen alig 70.000 forint értékben. Az egyesület – a polgármesterrel történt egyeztetést és jóváhagyást követően – az elmúlt két évi támogatás összegét tartalékolta, mert az idei évben szeretnének egy használt szolgálati gépjárművet vásárolni.

A Gyermekünkért Alapítvány a hagyományos nyári, kéthetes erdei tábor költségeihez használta fel a támogatást. A támogatásnak is köszönhetően a gyermekek térítésmentesen vehettek részt programokon.

A Zöldhalmi Barátok Egyesülete „Családi nap”-ot szervezett, támogatta a Kecskés Sándor Asztalitenisz Emlékverseny megrendezését és a Mihály napi bál költségeit finanszírozta a támogatásnak köszönhetően.

A Csemői Hagyományőrző Egyesület az „Összefogás napja” rendezvényét finanszírozta volna a támogatásból, ha nem maradt volna el a rossz időjárás miatt a rendezvény. A tavalyi évi támogatást elkülönítették az idei rendezvényükre.

A PaciDoki Alapítvány a támogatást az augusztus 20-i rendezvényen való részvételére, a meghívott előadói és a vendégei díjazására és ellátására használta fel.

A Nagycsaládosok Csemői Egyesülete a Csemői Életmód Klub útján Egészségnap szervezéséhez és megvalósításához használta fel.

Az iskolai Diáksportkör eszközvásárlásra és verseny rendezésére fordította a támogatást.

Az iskolai alapítvány a nyolcadikos tanulók könyvjutalmára, a kitűnő tanulók jutalom kirándulására és sporteszközökre költött.

A Zsebibaba Egyesület babacsomagok és 10 csalás részére tartós élelmiszer csomagok összeállítására költötte a támogatást.

\* \* \*

A Képviselő-testület 2016. április 19-én elbírálta a NEM HELYI civil szervezetek támogatási kérelmeit is és 19/2016. (IV.19.) sz. határozatával az alábbi döntést hozta:

a Református Egyházközség részére 70.000.-Ft összegű,

a Pest Megyei Katasztrófavédelmi Igazgatóság Ceglédi Katasztrófavédelmi Kirendeltsége részére 100.000.-Ft összegű,

a Mozgássérültek Ceglédi Önálló Egyesülete részére 50.000.-Ft összegű,

A Peter Cerny Alapítvány a Beteg Koraszülöttek Gyógyításáért Közhasznú Szervezet részére 50.000.-Ft összegű vissza nem térítendő támogatást nyújtott.

A támogatott szervezeteknek elszámolási kötelezettség nélkül nyújtott támogatást Csemő Község Önkormányzata – bízunk benne, hogy a támogatás a segítette a céljaik megvalósítását.

\* \* \*

A civil támogatások költséghelyén az alábbi kiadásokat könyveltük még:

* Moldvai Magyar Oktatásért Alapítvány támogatás 300.000.-Ft
* Ceglédi Állatmenthely nyílt Alapítvány 100.000.-Ft (a 14/2015. számú testületi határozat alapján)
* Ceglédi Vasutas Sportegyesület 750.000.-Ft, (szerződés szerint, költségvetésben is tervezve)
* Népzenei oktatási díj 68.000.- (Csipkó Magdolna és Medgyes Janka részére) – polgármesteri döntés alapján;
* Csemői Palotás SE 51.300.-Ft (asztaliteniszezők nevezési díja, sportorvosi vizsgálat költsége, igazolások igénylése, és üzemanyag költség 274.900.-Ft asztaliteniszezők üzemanyag költségtérítése idegenbeli meccsekre – mind polgármesteri döntés alapján;
* Mediball csapatunk országos bajnokságra való utazási költség nevezése 29.210.-Ft – polgármesteri döntés alapján.
* Nemzeti vágta nevezési díj: 63.500.-Ft;
* Gyöngyvirág Népdalkör CD felvétel készítése 168.089.-Ft;

Ezen támogatásoknál adatlap használata nem történt, a szervezetek, események támogatása jótékonysági okokból valósult meg. Nem történt esetükben kötelezés arra, hogy a támogatás felhasználásáról elszámoljanak.

Kérem, hogy a Tisztelt Képviselő-testület a tájékoztatót tudomásul venni szíveskedjen.

Csemő, 2017. március 16.

Dr. Lakos Roland

polgármester